ไฟแนนซ์ทูเดย์
โดย...ต้นกล้า
13 มิ.ย. 2555

โดย...ต้นกล้า
“เพียงคุณเริ่มต้นที่ก้าวแรก ข้อจำกัดย่อมมีอยู่เสมอ”
...ฟิทช์ เรทติ้งส์ ประกาศคงอันดับความแข็งแกร่งทางการเงิน (Insurer Financial Strength : IFS) ทั้งสากลและในประเทศของบริษัท เมืองไทยประกันชีวิต (MTL) ที่ “BBB+” และ “AA+(tha)” ตามลำดับ แนวโน้มอันดับเครดิตมีเสถียรภาพ
อันดับเครดิตสะท้อนถึงการปรับตัวดีขึ้นอย่างต่อเนื่องของผลการดำเนินงาน ความแข็งแกร่งของบริษัท 
...ในช่วงไตรมาสแรกของปี 2555 รายได้ของบริษัทซึ่งโดยหลักประกอบด้วยเบี้ยประกันภัยและรายได้จากการลงทุน ปรับตัวเพิ่มขึ้น 29% จากช่วงเดียวกันของปีก่อนมาอยู่ที่ 1.2 หมื่นล้านบาท โดยอัตราส่วนกำไรสุทธิต่อสินทรัพย์รวมเฉลี่ยต่อปี ปรับตัวเพิ่มขึ้นมาอยู่ที่ 3.4% เทียบกับ 2.8% ในปี 2554 ฟิทช์คาดว่าการเติบโตของรายได้จะยังคงเป็นไปอย่างต่อเนื่อง จากกลยุทธ์ในการให้บริการผ่านเครือข่ายสาขาของ KBANK และกลุ่มตัวแทนประกันของบริษัท
...การประชุมคณะรัฐมนตรี (ครม.) วันที่ 12 มิ.ย.ที่ผ่านมา ที่ประชุมมีมติเห็นชอบตามข้อเสนอกระทรวงการคลังเรื่องหนึ่งที่สำคัญ คือ การมอบหมายให้กรมบัญชีกลางดำเนินการยุบรวมหรือยุบเลิกกองทุนหมุนเวียนที่ไม่มีประสิทธิภาพ หรือมีคะแนนประเมินต่ำกว่า 3 ติดต่อกัน 3 ปี 
ปัจจุบันมีกองทุนหมุนเวียนที่ตั้งขึ้นตามกฎหมายและสังกัดอยู่ในกระทรวงต่างๆ ประมาณ 81 กองทุน มีทรัพย์สินมากกว่า 8 แสนล้านบาท 
กระทรวงการคลัง รายงานว่ากองทุนหมุนเวียนบางแห่งมีการจัดทำบัญชีที่ไม่แสดงต้นทุนที่แท้จริง เนื่องจากไม่มีการแยกส่วนค่าใช้จ่ายเงินเดือนของข้าราชการที่ปฏิบัติงานอย่างชัดเจน เช่น กองทุนหมุนเวียนโรงงานเภสัชกรรมทหาร กองทุนเพื่อการบริหารท่าเรือพาณิชย์สัตหีบกองทัพเรือ
ขณะที่กองทุนหมุนเวียนบางแห่งจัดทำงบการเงินที่ไม่เป็นปัจจุบัน เช่น กองทุนส่งเสริมการค้าระหว่างประเทศ กองทุนข่าวสารเพื่อการพาณิชย์ กองทุนหมุนเวียนเพื่อแก้ปัญหาหนี้สินข้าราชการครู บางกองทุนขาดกลไกและระบบบริหารการเงินที่ดี โดยเฉพาะการบริหารเงินสด เช่น กองทุนเงินให้กู้ยืมเพื่อการศึกษา หลังจากนี้ไปจึงเป็นหน้าที่ เดอะโต้งกิตติรัตน์ ณ ระนอง รองนายกฯ และ รมว.คลัง จะสั่งให้กรมบัญชีกลางจัดระเบียบใหม่